**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΠΑΡΑΓΩΓΗΣ ΚΑΙ ΕΜΠΟΡΙΟΥ**

**Π Ρ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα σήμερα, 15 Ιανουαρίου 2020, ημέρα Τετάρτη και ώρα 12.15΄, στην **Αίθουσα «Προέδρου Αθανασίου Κωνστ. Τσαλδάρη» (223) του Μεγάρου της Βουλής,** συνήλθε σε συνεδρίαση η Διαρκής Επιτροπή Παραγωγής και Εμπορίου, υπό την προεδρία του Προέδρου αυτής, κ. Γεώργιου Βλάχου, με θέμα ημερήσιας διάταξης την επεξεργασία και εξέταση των σχεδίων νόμου του Υπουργείου Υποδομών και Μεταφορών:

Α. «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων, για την αμοιβαία αναγνώριση και ανταλλαγή αδειών οδήγησης»

Β. «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας, για την αμοιβαία αναγνώριση των αδειών οδήγησης.»

Στην συνεδρίαση παρέστησαν ο Υφυπουργός Υποδομών και Μεταφορών, κ. Ιωάννης Κεφαλογιάννης, καθώς και αρμόδιοι υπηρεσιακοί παράγοντες.

 Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Δούνια Παναγιώτα, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Πούλου Παναγιού, Ξανθόπουλος Θεόφιλος, Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Λαμπρούλης Γεώργιος, Παπαναστάσης Νικόλαος, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Καλημέρα, κυρίες και κύριοι συνάδελφοι. Πρώτα απ' όλα, να ευχηθώ σε όλες και όλους τους συναδέλφους χρόνια πολλά, καλή χρονιά και με υγεία. Σήμερα έχουμε ως θέμα ημερήσιας διάταξης την επεξεργασία και εξέταση των σχεδίων νόμου του Υπουργείου Υποδομών και Μεταφορών με πρώτη την «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων, για την αμοιβαία αναγνώριση και ανταλλαγή αδειών οδήγησης» και δεύτερη την «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας, για την αμοιβαία αναγνώριση των αδειών οδήγησης.»

Μιας και είναι παρεμφερή τα θέματα, προτείνω οι Εισηγητές των κομμάτων και οι ομιλητές που θα θελήσουν να λάβουν το λόγο, να μιλήσουν ενιαία και για τις δύο κυρώσεις, έστω και αν αφορά δύο διαφορετικές χώρες, με όποιες ιδιαιτερότητες μπορεί να έχουν στην κουβέντα τους. Βλέπω ότι υπάρχει συμφωνία σε αυτό, οπότε θα προχωρήσουμε έτσι.

Ο κ. Κατρίνης, έχει το λόγο επί ενός θέματος εκτός ημερήσιας διάταξης.

**ΜΙΧΑΗΛ ΚΑΤΡΙΝΗΣ:** Ευχαριστώ, κύριε Πρόεδρε. Θα ήθελα να ενημερώσω τους συναδέλφους ότι οι τέσσερις συνάδελφοι του Κινήματος Αλλαγής που συμμετέχουμε στην Επιτροπή Παραγωγής και Εμπορίου, έχουμε στείλει επιστολή προς εσάς ζητώντας την άμεση σύγκληση της Επιτροπής Παραγωγής και Εμπορίου, με αφορμή το τραγικό περιστατικό που συνέβη προχθές λίγο έξω από την Πάτρα, στον δρόμο καρμανιόλα, Πάτρα - Πύργος.

Δυστυχώς, αυτό το θέμα καθημερινά απασχολεί την επικαιρότητα και όχι μόνο την Ηλεία και την Αχαΐα, με τραγικά ατυχήματα ή και δυστυχήματα, ευτυχώς τις περισσότερες φορές χωρίς ανθρώπινα θύματα.

Αυτή την ώρα που μιλάμε, κύριε Πρόεδρε, υπάρχει μια κινητοποίηση των κατοίκων και των φορέων, με αποκλεισμό του δρόμου στο ύψος των Λεχαινών και υπάρχει γενικά ευαισθητοποίηση των φορέων της Ηλείας και της Αχαΐας. Επίσης, σε επίκαιρη ερώτηση που κάναμε πριν από δύο μήνες, ο αρμόδιος Υπουργός, κ. Καραμανλής, μας είπε ότι πιθανότατα θα μας απαντήσει τελικά για το ποιο μοντέλο θα υιοθετήσει, ποιο είναι το ακριβές χρονοδιάγραμμα και ποιο θα είναι το κόστος υλοποίησης του έργου, στο τέλος του πρώτου εξαμήνου.

Θεωρούμε ότι είναι ένα έργο που έχει καθυστερήσει ήδη σημαντικά, με μεγάλες ευθύνες και από την προηγούμενη κυβέρνηση και τις επιλογές που έκανε, με την κατάτμηση σε οκτώ εργολαβίες, τους γνωστούς λόγους και πως κατέληξαν οι εργολαβίες, με αποτέλεσμα, σήμερα που μιλάμε, να καρκινοβατεί το έργο. Πρέπει, όμως, ο Υπουργός να έρθει στην Επιτροπή, να ενημερώσει για την πορεία των διαπραγματεύσεων, για το ποιες είναι οι τελικές του θέσεις και προτάσεις, για το χρονοδιάγραμμα, γιατί δεν υπάρχει, πλέον, υπομονή και αντοχή, ούτε μπορούμε να θρηνήσουμε άλλα ανθρώπινα θύματα και, βεβαίως, για το συνολικό κόστος που περιλαμβάνει το κόστος κατασκευής, το κόστος αποζημιώσεων και το κόστος που θα επωμιστούν οι χρήστες της περιοχής, σε περίπτωση που μπουν διόδια.

Γι' αυτό, λοιπόν, θεωρούμε ότι πρέπει να γίνει, κύριε Πρόεδρε, με δική σας πρωτοβουλία, άμεση σύγκληση της Επιτροπής. Εμείς προτείνουμε και θέλω να πιστεύω ότι και τα υπόλοιπα κόμματα θα συναινέσουν σε αυτήν την πρόταση, να κληθούν και οι φορείς και αυτοδιοικητικοί παράγοντες της Ηλείας και της Αχαΐας, ώστε να πάρουν σαφείς απαντήσεις, διαβεβαιώσεις, χρονοδιαγράμματα και δεσμεύσεις για το πότε ακριβώς θα ξεκινήσει αυτός ο δρόμος, που, δυστυχώς, δεν είναι μόνο ένα σύγχρονο γεφύρι της Άρτας αλλά μετατρέπεται σε εκατόμβη νεκρών καθημερινά. Σας ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Σας ευχαριστούμε πολύ, κ. Κατρίνη. Πρέπει να πω για τους συναδέλφους μέλη της Επιτροπής ότι έχει έρθει στο Προεδρείο της Επιτροπής το αίτημα που μόλις ανέλυσε ο κ. Κατρίνης, το οποίο και θα σας αναφέρω περιληπτικά. «Προς τον Πρόεδρο της Επιτροπής Παραγωγής και Εμπορίου, ενημέρωση της Επιτροπής σχετικά με το έργο του αυτοκινητόδρομου Πάτρα - Πύργος. Βεβαίως, με βάση τον Κανονισμό, δεν έχει την απαιτούμενη πλειοψηφία για να συγκληθεί η Επιτροπή, όμως, θεωρώ και εγώ ότι το θέμα είναι σημαντικό και όπως ξέρετε σε αυτή την Επιτροπή δεν λειτουργούμε τυπολατρικά. Κρατάμε την ουσία στην κουβέντα μας και έτσι θα λειτουργήσουμε και με αυτό το θέμα.

Εμείς αυτό το αίτημα θα το μεταβιβάσουμε στο Υπουργείο, όχι μόνον στον παριστάμενο Υφυπουργό, ο όποιος θέλει να τοποθετηθεί τώρα, αλλά και στον Υπουργό, για να προσδιοριστεί η ημερομηνία που με πρωτοβουλία του Υπουργείου θα συγκληθεί η Επιτροπή μας για να συζητήσουμε αυτό το θέμα το οποίο ενδιαφέρει, όχι μόνον τους συναδέλφους, αλλά θα έλεγα όλες τις τοπικές κοινωνίες που επηρεάζονται από τον συγκεκριμένο δρόμο.

**ΜΙΧΑΗΛ ΚΑΤΡΙΝΗΣ:** Εγώ, θέλω να σας ευχαριστήσω, κ. Πρόεδρε, γι' αυτό, αλλά, θεωρώ, ότι και οι υπόλοιπες πτέρυγες της Βουλής, δηλαδή τα υπόλοιπα Κόμματα, δεν έχουν καμία διαφωνία γι' αυτό, δηλαδή, στο να έχουμε σύγκληση της Επιτροπής γι' αυτό το θέμα και να έχουμε μια συνεδρίαση για το συγκεκριμένο ζήτημα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Κύριε Υπουργέ, να μιλήσουν πρώτα οι συνάδελφοι και να κλείσουμε αυτό το θέμα μ’ εσάς. Θα δώσω το λόγο τώρα στον κ. Βαρεμένο και στη συνέχεια στον κ. Λογιάδη. Το λόγο έχει ο κύριος Βαρεμένος.

**ΓΕΩΡΓΙΟΣ ΒΑΡΕΜΕΝΟΣ:** Κύριε Πρόεδρε, ο αρμόδιος Υπουργός, όχι απλώς είναι υποχρεωμένος να δώσει μια απάντηση στο θέμα που έθεσε ο κύριος συνάδελφος που είναι τέτοιας σημασίας και πρέπει να γίνει σύγκληση της Επιτροπής, αλλά υπερβαίνει ακόμη και το ρόλο της Επιτροπής. Επανειλημμένα έχει δηλώσει ο αρμόδιος Υπουργός, αρχικά ότι στις 20 Νοεμβρίου θα πήγαινε στην Ε.Ε. για να συζητήσει αυτά που ο ίδιος ασαφή και θολά είχε στο μυαλό του κατά την άποψη τη δική μας. Αυτό δεν έγινε τότε. Αναβλήθηκε για τις 12 Δεκεμβρίου η συνάντηση αυτή και κανείς δεν ξέρει εάν έγινε ποτέ και τι αποτέλεσμα είχε και αν θέλετε και πιο έτος τελικά αφορούσε η συνάντηση αυτή. Όπως σας λέω, ούτε τον Νοέμβριο έγινε, ούτε και τον Δεκέμβριο. Φανταστείτε τώρα τι ισχύει, για την προοπτική πραγματοποίησης του έργου, το οποίο ήταν εν εξελίξει. Το έκανε άνω-κάτω ο Υπουργός με τις πρωτοβουλίες του και απομένει άγνωστη η τύχη του έργου αυτού. Ως προς το μίνιμουμ της σύγκλησης της Επιτροπής, φυσικά και συμφωνούμε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ναι, σας ευχαριστούμε. Εγώ θα παρακαλούσα σήμερα να παραμείνουμε στο διαδικαστικό μέρος μόνο, αφού πρόκειται να προσδιορίσουμε τη συζήτηση και την ημέρα της συζήτησης, προφανώς μπορούν να ακουστούν οι επιμέρους απόψεις όλων των πτερύγων, γιατί θα υπάρχει και εδώ ο Υπουργός, για να δώσει απάντηση.

**ΓΕΩΡΓΙΟΣ ΒΑΡΕΜΕΝΟΣ:** Εγώ, απλώς στήριξα το αίτημα.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Εγώ, αυτό κρατώ από την τοποθέτησή σας και το λέω αυτό για να μην το γενικεύσουμε, γιατί δεν θα συζητηθεί αυτό το θέμα σήμερα σήμερα. Το λόγο έχει ο κ. Λογιάδης.

**ΓΕΩΡΓΙΟΣ ΛΟΓΙΑΔΗΣ:** Σας ευχαριστώ πολύ, κύριε Πρόεδρε, θα είμαι πολύ σύντομος. Κύριε Υπουργέ, αν συζητήσουμε το θέμα του Πάτρα – Πύργος, θα μπορούσαμε να δούμε και τον ΒΟΑΚ της Κρήτης, διότι αυτοί οι δύο άξονες έχουν πάρα πολλά θύματα κάθε χρόνο. Επίσης, είμαι στην Επιτροπή Οδικής Ασφάλειας της Βουλής και θα ήθελα να σας αναφέρω, ότι συνέχεια αναδεικνύονται τέτοια θέματα, δηλαδή, τροχαία θανατηφόρα ατυχήματα. Οπότε, προτείνω, εάν θα μπορούσαμε να δούμε αυτά τα δύο θέματα μαζί. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Θα μεταφέρουμε το γραπτό αίτημα των συναδέλφων του Κινήματος Αλλαγής. Κατέγραψε και ο Υπουργός την παρατήρηση, είναι έτσι και αλλιώς Βουλευτής Κρήτης, αν υπάρχει αυτή η δυνατότητα γιατί να μη γίνει. Τον λόγο έχει ο κύριος Υπουργός επί του αιτήματος.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Υποδομών και Μεταφορών):** Ευχαριστώ πολύ κύριε Πρόεδρε. Σε κάθε περίπτωση, για εμάς στο Υπουργείο Υποδομών και Μεταφορών, τόσο το Πάτρα - Πύργος όσο και ο Βόρειος Οδικός Άξονας της Κρήτης που ακούστηκε από το συνάδελφό βουλευτή Ηρακλείου, είναι αν θέλετε τα δύο βασικότερα ζητήματα όσον αφορά τις οδικές υποδομές που αυτή τη στιγμή εξετάζουμε στο Υπουργείο. Ο Υπουργός, ο κ. Καραμανλής, κάθε φορά που έχει τεθεί το ζήτημα, έχει έρθει στη Βουλή και έχει τοποθετηθεί επί του ζητήματος. Μάλιστα έχει έρθει με συγκεκριμένες τοποθετήσεις είτε αυτό αφορά κάποια Κοινοβουλευτική ερώτηση, επίκαιρη ερώτηση ή ακόμα και επίκαιρη επερώτηση ή ακόμα και γραπτή ερώτηση. Άρα, σε κάθε περίπτωση, αυτό που μπορούμε να κρατήσουμε είναι ότι ποτέ δεν κρυφτήκαμε σαν Υπουργείο Υποδομών και Μεταφορών για να ενημερώσουμε τους συναδέλφους.

Δυστυχώς, είναι ένα ζήτημα το Πάτρα - Πύργος, το οποίο κληρονομήθηκε από την προηγούμενη κυβέρνηση και ξέρετε πολύ καλά τις προεκτάσεις. Με βάση τις τελευταίες εξελίξεις φαίνεται ότι αποτελεί τουλάχιστον πολιτική υποκρισία να ακούγονται εδώ πέρα κάποια θέματα ότι η παρούσα κυβέρνηση έκανε μπάχαλο το συγκεκριμένο ζήτημα, όταν δυστυχώς οι τελευταίες εξελίξεις για τον ΣΥΡΙΖΑ αποδεικνύουν το αντίθετο. Σε κάθε περίπτωση, εγώ θα μεταβιβάσω το αίτημα στον αρμόδιο Υπουργό, όπως θα κάνετε και εσείς σαν Επιτροπή και δεν βλέπω κάποιο λόγο το να μη γίνει η σύγκληση της Επιτροπής. Εκεί νομίζω, ότι θα τεθούν όλα τα ζητήματα, όλα τα δεδομένα και εκεί θα φανούν και οι διαχρονικές ελλείψεις ή παραλείψεις κάποιων όσον αφορά το συγκεκριμένο ζήτημα. Ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε πολύ. Θεωρώ ότι και οι υπόλοιποι συνάδελφοι από τις άλλες πτέρυγες, οι οποίοι δεν ζήτησαν το λόγο, ότι συμφωνούν στην διεξαγωγή της συζήτησης. Στο σημείο αυτό να ολοκληρώσουμε το διαδικαστικό, το προωθούμε σαν αίτημα της Επιτροπής μας, το υιοθετούμε συνολικά και θα περιμένουμε να προσδιοριστεί η ημερομηνία ούτως ώστε να το συζητήσουμε επί της ουσίας το συγκεκριμένο θέμα.

Ερχόμαστε στο σημερινό μας θέμα, όπως είπα πριν, δηλαδή τις Κυρώσεις δύο σχεδίων νόμων της ελληνικής Κυβέρνησης, της Ελληνικής Δημοκρατίας με τα Αραβικά Εμιράτα και με την Αλβανία σχετικά με τις άδειες οδήγησης.

Τον λόγο έχει ο κ. Μπουτσικάκης.

**ΧΡΙΣΤΟΦΟΡΟΣ – ΕΜΜΑΝΟΥΗΛ ΜΠΟΥΤΣΙΚΑΚΗΣ (Εισηγητής της Πλειοψηφίας):** Ευχαριστώ κύριε Πρόεδρε, καλή χρονιά και χρόνια πολλά σε όλους. Με το προτεινόμενο νομοσχέδιο του Υπουργείου Υποδομών και Μεταφορών, τίθεται προς Κύρωση το Μνημόνιο κατανόησης που υπεγράφη στις 27 Μαρτίου 2019, στο Αμπού Ντάμπι, μεταξύ του Υπουργείου Εσωτερικών των Ηνωμένων Αραβικών Εμιράτων. Το Μνημόνιο αυτό υπεγράφη από την ελληνική πλευρά, από τον τότε Υπουργό Εξωτερικών κ. Γεώργιο Κατρούγκαλο, κατά την 4η Σύνοδο της Μικτής Διυπουργικής Επιτροπής των δύο χωρών. Ήδη εφαρμόζεται από την πλευρά των Εμιράτων και ως γνωστό για να εφαρμοστεί και στη χώρα μας πρέπει να Κυρωθεί με νόμο, σύμφωνα με το άρθρο 28 παράγραφος 1 του Συντάγματος. Αντικείμενο του Μνημονίου Κατανόησης είναι η αμοιβαία αναγνώριση και ανταλλαγή των αδειών οδή γησης που εκδίδονται από τις αρμόδιες Αρχές των δύο μερών. Αυτό έχει ως σκοπό να βελτιωθεί η οδική ασφάλεια και να διευκολυνθεί περαιτέρω η οδική κυκλοφορία στο έδαφος της Ελληνικής Δημοκρατίας και των Ηνωμένων Αραβικών Εμιράτων.

Το κενό που καλύπτει το Μνημόνιο αυτό, έγκειται στο εξής: Τόσο η Ελλάδα, όσο και τα Ηνωμένα Αραβικά Εμιράτα έχουν κυρώσει τη Σύμβαση της Βιέννης για την οδική κυκλοφορία του 1968. Σύμφωνα με τη σύμβαση αυτή, όλα τα συμβαλλόμενα μέρη αναγνωρίζουν για οδήγηση στο έδαφός τους τις εσωτερικές και τις διεθνείς άδειες οδήγησης, που μόνο όμως ωσότου το εδάφους αυτό καταστεί ο συνήθης τόπος διαμονής του κατόχου τους, δηλαδή η Σύμβαση της Βιέννης περιορίζεται, κάθε ουσία, μόνο σε τουρίστες και διερχόμενους οδηγούς, ενώ το παρόν Μνημόνιο, η αμοιβαία αναγνώριση των αδειών οδήγησης, αφορά σε άδειες που έχουν χορηγηθεί από τις χώρες αυτές και των οποίων οι κάτοχοι επιθυμούν να εγκατασταθούν στην επικράτεια της άλλης χώρας.

Συγκεκριμένα, όλοι οι πολίτες της Ελλάδας και των Ηνωμένων Αραβικών Εμιράτων που έχουν τη συνήθη διαμονή τους στο έδαφος του άλλου συμβαλλόμενου μέρους, θα μπορούν πλέον να αποκτήσουν άδεια οδήγησης της χώρας που διαμένουν χωρίς την υποχρέωση θεωρητικής και πρακτικής εξέτασης, προσκομίζοντας μόνο ιατρικά πιστοποιητικά υγείας. Η διαδικασία θα είναι παρόμοια με αυτήν που εφαρμόζεται για την ανταλλαγή αδειών οδήγησης που έχουν χορηγηθεί από κράτη-μέλη της Ε.Ε., σύμφωνα με την Οδηγία 126 του Ευρωπαϊκού Κοινοβουλίου και του Συμβουλίου της 20ης Δεκέμβριου του 2006 για την άδεια οδήγησης.

Στην άδεια οδήγησης που θα χορηγείται, θα καταχωρείται η κατηγορία Β ή η κατηγορία «ελαφριά οχήματα», ανάλογα με την χώρα έκδοσης, εφόσον οι κάτοχοι είχαν δικαίωμα να οδηγούν την κατηγορία αυτή. Με αυτό τον τρόπο διευκολύνονται οι πολίτες των Ηνωμένων Αραβικών Εμιράτων που εγκαθίστανται στην Ελλάδα, αλλά και οι Έλληνες πολίτες, που και λόγω της κρίσης των τελευταίων ετών, κατέφυγαν για εργασία στα Ηνωμένα Αραβικά Εμιράτα. Ειδικότερα, οι Έλληνες που ζουν σήμερα εκεί, μπορούν να αποκτήσουν, μέσω ανταλλαγής, άδεια οδήγησης για να κινούνται χωρίς περιορισμούς στη χώρα αυτή, αλλά και όσοι Έλληνες αποκτήσουν για πρώτη φορά άδεια οδήγησης στα Ηνωμένα Αραβικά Εμιράτα και αποφασίσουν να επιστρέψουν κάποια στιγμή στην Ελλάδα, θα μπορούν με τον ίδιο τρόπο να μετατρέψουν την άδειά τους σε ελληνική. Επιπλέον, εκτιμάται ότι η παροχή αυτής της δυνατότητας στους πολίτες των δύο κρατών, θα συμβάλει στη μείωση της σχετικής παραβατικότητας.

Όσον αφορά την ισχύ του Μνημονίου, προβλέπεται ότι αυτή αρχίζει από την ημερομηνία της τελευταίας κοινοποίησης, με την οποία το ένα μέρος ενημερώνει το άλλο μέσω της διπλωματικής οδού, για την ολοκλήρωση των εσωτερικών διαδικασιών που απαιτούνται για την έναρξη της ισχύος του. Το Μνημόνιο παραμένει σε ισχύ επ` αόριστο και μπορεί να τροποποιηθεί με αμοιβαία γραπτή συγκατάθεση και των δύο μερών, μπορεί επίσης να καταγγελθεί από το κάθε μέρος με γραπτή προειδοποίηση μέσω της διπλωματικής οδού, οπότε παύει να ισχύει, τρεις μήνες μετά, χωρίς να επηρεάζεται η ισχύς των αδειών οδήγησης που έχουν ήδη αναγνωριστεί πριν από την ημερομηνία της καταγγελίας. Εν κατακλείδι, το Μνημόνιο αυτό συμβάλλει στη διευκόλυνση της ελεύθερης και ασφαλούς κυκλοφορίας των Ελλήνων που ζουν στα Ηνωμένα Αραβικά Εμιράτα και γενικότερα στην ανάπτυξη περαιτέρω σχέσεων ανάμεσα στους δύο λαούς και για το λόγο αυτό, εισηγούμαι την Κύρωσή του.

Η αντίστοιχη συμφωνία που υπογράφηκε στις 11 Μαΐου του 2018 στο Σούνιο, ανάμεσα στην Ελλάδα και στην Αλβανία, από τον τότε Υπουργό Εξωτερικών τον κ. Νίκο Κοτζιά- νομίζω δε χρειάζεται να επαναλάβω όσα προανέφερα τα οποία ισχύουν, τηρουμένων των αναλογιών- και στην περίπτωση των σχέσεων με την Αλβανία, η Σύμβαση της Βιέννης για την οδική κυκλοφορία του 1968, καλύπτει μόνο τουρίστες και διερχόμενους οδηγούς, δεν καλύπτει τους πολίτες που εγκαθίστανται στο έδαφος του άλλου κράτους, γι' αυτό ορθώς υπεγράφη η Συμφωνία για την αμοιβαία αναγνώριση των αδειών οδήγησης, η οποία τίθεται προς κύρωση σύμφωνα με το άρθρο 28 παρ.1 Σ και εν προκειμένω, ο σκοπός είναι να βελτιωθεί η οδική ασφάλεια και να διευκολυνθεί περαιτέρω η οδική κυκλοφορία στο έδαφος των δύο κρατών, κατά τρόπο ώστε όλοι οι πολίτες της Ελλάδος και της Αλβανίας να μπορούν να αποκτούν, μέσω ανταλλαγής, άδεια οδήγησης της χώρας που διαμένουν, χωρίς την υποχρέωση θεωρητικής και πρακτικής εξέτασης, προσκομίζοντας μόνο ιατρικά πιστοποιητικά.

Στο πλαίσιο αυτής της συμφωνίας, στην άδεια οδήγησης, που θα χορηγείται, θα καταχωρούνται όλες οι κατηγορίες, για τις οποίες οι ενδιαφερόμενοι είχαν δικαίωμα να οδηγούν, σύμφωνα με τις αναφερόμενες κατηγορίες στην εκδοθείσα άδεια οδήγησης του άλλου συμβαλλόμενου μέρους, όπως φαίνεται στο παράρτημα 2 της συμφωνίας, εκτός από τις εθνικές κατηγορίες που δεν αναγνωρίζονται ούτε από την Ευρωπαϊκή Οδηγία για τις άδειες οδήγησης.

Η Συμφωνία τίθεται σε ισχύ από την ημερομηνία της τελευταίας κοινοποίησης στο άλλο μέρος σχετικά με την ολοκλήρωση των εσωτερικών διαδικασιών, που απαιτούνται για την έναρξη ισχύος της. Η Συμφωνία συνάπτεται για αόριστο χρονικό διάστημα, μπορεί να τροποποιηθεί με αμοιβαία γραπτή συγκατάθεση των συμβαλλομένων μερών και να καταγγελθεί ανά πάσα στιγμή, όποτε παύει να ισχύει, έξι μήνες μετά την ημερομηνία παραλαβής της σχετικής κοινοποίησης. Σημειωτέον δε ότι η Αλβανία ήδη εφαρμόζει τη Συμφωνία αυτή. Οι Έλληνες της Αλβανίας ανέρχονται σε εκατοντάδες χιλιάδες και λαμβάνοντας υπόψη τη σημασία της Συμφωνίας αυτής, για την περαιτέρω διευκόλυνση των Ελλήνων πολιτών που ζουν σήμερα στην Αλβανία, αλλά και των πολιτών της Αλβανίας που ζουν σήμερα στη χώρα μας, εισηγούμαι την κύρωσή της.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε τον συνάδελφο κ. Μπουτσικάκη και συνεχίζουμε με τον Εισηγητή της Μειοψηφίας Βουλευτή του ΣΥΡΙΖΑ τον συνάδελφό κ. Κώστα Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ (Εισηγητής της Μειοψηφίας):** Καλή χρονιά σε όλες και όλους. Κατ’ αρχήν να θα ήθελα εισαγωγικά να κάνω δύο παρατηρήσεις, που δεν έχουν να κάνουν με το περιεχόμενο της σημερινής συζήτησης, αλλά είναι σημαντικές.

Ανακοινώθηκε πριν από λίγο η επανίδρυση του Υπουργείου Μεταναστευτικής Πολιτικής. Σε κάθε περίπτωση αυτό δικαιώνει την τοποθέτηση που είχαμε κάνει ως Αντιπολίτευση, μετά τις εκλογές της 7ης Ιουλίου ότι μία τέτοια εξέλιξη ήταν απολύτως αρνητική. Δυστυχώς πήρε στην Κυβέρνηση έξι μήνες να συνειδητοποιήσει το απολύτως προφανές. Η κατάσταση έγινε σε πολλές περιπτώσεις πολλές φορές χειρότερη. Εμείς σε αυτό το ζήτημα είδατε ότι από την αρχή της της συγκεκριμένης θητείας, δεν κάνουμε μικροπολιτική και μικροκομματική αντιπολίτευση. Να ευχηθούμε καλή επιτυχία, αλλά δεν αρκεί μόνο η ίδρυση ενός υπουργείου, χρειάζεται και η μεταστροφή και η μετατόπιση της πολιτικής.

Άρα, λοιπόν, τώρα που έγινε η αλλαγή, καλό θα ήταν να δοθεί πίσω η δυνατότητα του ΑΜΚΑ, για να έχουν όλοι πρόσβαση στην υγεία, να επανεκκινήσουν, όπου έχουν καθυστερήσει ή όπου έχουν κολλήσει τα προγράμματα στέγασης και να υπάρξει μία διπλωματική προσπάθεια και προς τις άλλες ευρωπαϊκές χώρες για ομοιόμορφη κατανομή των βαρών, έτσι όπως προβλέπεται στις συνθήκες στις οποίες έχει συμφωνήσει η χώρα τα προηγούμενα χρόνια και να έχουμε όλοι μας ανοιχτά τα αυτιά μας και τα μάτια μας και να καταλαβαίνουμε ότι δεν μπορούν τα νησιά μας και οι ακριτικές περιοχές να αποφορτιστούν, εάν δεν είμαστε όλοι διατεθειμένοι να σηκώσουμε από λίγο βάρος που μας αναλογεί, προκειμένου να μην πέφτει πάρα πολύ μεγάλο βάρος στα νησιά μας.

Το δεύτερο θέμα έχει να κάνει με ένα θέμα, το οποίο ήρθε προχθές στην επικαιρότητα με τις περίφημες αφίσες για τις αμβλώσεις. Θέλω να συγχαρώ τα γρήγορα αντανακλαστικά του Υπουργείου, που πήρε την απόφαση να απομακρύνει τις αφίσες, αλλά βεβαίως εδώ πέρα χρειάζεται μεγαλύτερη εγρήγορση, ώστε να προλαμβάνουμε τέτοια ατυχή περιστατικά και όχι να ερχόμαστε να τα διορθώσουμε εκ νέου.

Το λέω αυτό, διότι αν κάποιος παρατηρήσει στον δημόσιο διάλογο θα δει ότι ιδίως τους τελευταίους μήνες -και δεν είναι μόνο η υπόθεση αυτή με τις αφίσες στο μετρό, είναι και το πρωτοσέλιδο της εφημερίδας sportime- αναχρονιστικές απόψεις και ιδέες, τις οποίες θεωρούσαμε ο καθένας από τον κάθε πολιτικό χώρο που προέρχεται, αλλά σε μία συμφωνία ότι κάποια πράγματα πάνε μπροστά και ότι είχανε μπει στο χρονοντούλαπο της ιστορίας, φαίνεται ότι προσπαθούν να δημιουργήσουν δεδομένα καινούργια στο δημόσιο λόγο. Άρα, λοιπόν, αυτή είναι μία δεύτερη τοποθέτηση.

Τώρα, να μπω και στην ύλη του θέματος που συζητάμε σήμερα. Αναφορικά με το «μνημόνιο κατανόησης» με τα Ηνωμένα Αραβικά Εμιράτα, το προς κύρωση «μνημόνιο κατανόησης» υπογράφτηκε στο Αμπού Ντάμπι τον Μάρτιο του 2019 και έχει σκοπό την εμβάθυνση των σχέσεων των δύο χωρών και αποβλέπει στη βελτίωση της οδικής ασφάλειας και της διευκόλυνσης της κυκλοφορίας των πολιτών της Ελληνικής Δημοκρατίας και των Ηνωμένων Αραβικών Εμιράτων. Το προς κύρωση μνημονίο περιλαμβάνει τυπικές διαδικασίες που ισχύουν σε παρόμοιες περιπτώσεις και περιλαμβάνει αμοιβαία αναγνώριση, δηλαδή το ότι κάθε μέλος αναγνωρίζει την ισχύουσα άδεια οδήγησης που εκδόθηκε από το άλλο μέρος για τους πολίτες του άλλου μέρους, οι οποίοι δεν εισέρχονται με σκοπό τη διαμονή και την ανταλλαγή, δηλαδή στην περίπτωση που ο κάτοχος άδειας οδήγησης αποκτήσει συνήθη διαμονή στο άλλο συμβαλλόμενο μέρος προβλέπονται οι διεθνώς εφαρμοζόμενες διοικητικές διαδικασίες και γραφειοκρατικές διατυπώσεις ανταλλαγής αδειών οδήγησης μεταξύ των δύο μερών και ταυτόχρονα απόσυρση των αδειών που πρέπει να ανταλλαγούν. Είναι προφανές ότι το υπερψηφίζουμε.

Το δεύτερο, το οποίο έχει να κάνει με την κύρωση της συμφωνίας μεταξύ της Ελληνικής Δημοκρατίας και της δημοκρατίας της αλβανίας για την αμοιβαία αναγνώριση των αδειών οδήγησης έχει να κάνει με την κύρωση της συμφωνίας που υπεγράφη από τον ΥΠ.ΕΞ. της Ελλάδας, τον κ. Νίκο Κοτζιά, και της αλβανίας στις 11 Μαΐου του 2018. Η συμφωνία αυτή ήταν αποτέλεσμα μιας ενεργητικής και πολυδιάστατης εξωτερικής πολιτικής της κυβέρνησης ΣΥΡΙΖΑ στα Βαλκάνια. Συγκεκριμένα εντάσσονταν σε μια προσπάθεια να αξιοποιηθεί η διαθεσιμότητα της αλβανικής κυβέρνησης για την επίλυση των ανοιχτών θεμάτων με την Ελλάδα, ώστε να εξασφαλιστεί το «πράσινο φως» για την έναρξη των ενταξιακών της διαπραγματεύσεων με την Ε.Ε..

Καρπός αυτών των προσπαθειών των δύο Υπουργών των Εξωτερικών, με συναντήσεις που έγιναν στην Κρήτη το Νοέμβριο του 2017, στην Κορυτσά τον Γενάρη του 2018, στα Τίρανα τον Μάρτιο του 2018, στο Σούνιο τον Μάιο του 2018 και στη Ρόδο τον Ιούνιο του 2018 ήταν μεταξύ άλλων, η χορήγηση της αλβανικής υπηκοότητας στον Αρχιεπίσκοπο Αναστάσιο, η έναρξη των διαδικασιών εντοπισμού ταυτοποίησης και εκταφής - αναταφής των οστών των Ελλήνων πεσόντων του αλβανικού μετώπου, που ήταν επίσης μια θετική κίνηση εκ μέρους των Τιράνων και η συμφωνία για την αναγνώριση των αλβανικών διπλωμάτων οδήγησης από την ελληνική πλευρά, την οποία καλούμαστε σήμερα να κυρώσουμε και την οποία αυτονόητος την υπερψηφίζουμε.

Για την Ελλάδα, από την άλλη, ζητούμενα είναι μεταξύ άλλων η διασφάλιση των δικαιωμάτων της ελληνικής εθνικής μειονότητας, η οριοθέτηση θαλάσσιων συνόρων, της ΑΟΖ, η απάλειψη των αλυτρωτικών αναφορών από τα αλβανικά σχολικά βιβλία. Θα θέλαμε ο Υπουργός Εξωτερικών να μας ενημερώσει με πρώτη ευκαιρία για την πορεία των διαπραγματεύσεων το τελευταίο εξάμηνο για τις υπολειπόμενες εκκρεμότητες των διμερών ζητημάτων, ιδίως μετά την αρνησικυρία που ασκήθηκε από τη Γαλλία στη Σύνοδο Κορυφής των κρατών-μελών της Ε.Ε. τον Οκτώβριο του 2019 σχετικά με το ζήτημα της έναρξης των ενταξιακών διαπραγματεύσεων αλβανίας και «βόρειας Μακεδονίας» στην Ε.Ε.. Αυτά είχα να πω εγώ από τη δική μου πλευρά εισαγωγικά και σας επαναλαμβάνω ότι θα υπερψηφίσουμε και τα δύο. Ευχαριστώ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Ευχαριστούμε. Το λόγο έχει ο κ. Γκόκας.

**ΧΡΗΣΤΟΣ ΓΚΟΚΑΣ (Ειδικός Αγορητής του Κινήματος Αλλαγής):** Ευχαριστώ. Να ευχηθώ καλή χρονιά και καλές εργασίες στην Επιτροπή μας.

Καταρχήν, σε σχέση με το περιστατικό που αφορούσε την αφίσα στο Μετρό θεωρώ και από την πλευρά μας θεωρούμε ότι θα πρέπει να αποδοθούν οι ευθύνες που αναλογούν και ιδιαίτερα προς τη διοίκηση της εταιρίας για αυτή την υπόθεση. Βεβαίως το Υπουργείο αντέδρασε σωστά, αλλά όμως αυτά πρέπει να προλαμβάνονται και δεν θα πρέπει να επιτρέπεται σε καμία περίπτωση απόψεις που αφορούν ευαίσθητα ζητήματα, που η πολιτεία είναι αρμόδια να επιλύει και το συγκεκριμένο έχει επιλυθεί εδώ και δεκαετίες, δεν πρέπει οι απόψεις που αφορούν αυτά τα ζητήματα να επιτρέπουμε να προβάλλονται με αυθαίρετο τρόπο σε δημόσιους χώρους.

Κυρίες και κύριοι Συνάδελφοι, πηγαίνοντας τα θέματα της συζήτησής μας έχουμε κατ’ αρχήν την κύρωση του μνημονίου κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την αμοιβαία αναγνώριση και ανταλλαγή των αδειών οδήγησης των πολιτών των κρατών αυτών, όταν κινούνται στα εδάφη τους, η οποία υπογράφτηκε μεταξύ των δύο χωρών στο Αμπού Ντάμπι, όπως ειπώθηκε και από τους προηγούμενους Εισηγητές.

Το μνημόνιο αυτό εναρμονίζεται με τη σύμβαση της Βιέννης, την οποία και οι δυο συμβαλλόμενες χώρες έχουν αποδεχθεί και υπογράψει και στην οποία προβλέπεται υπό όρους και προϋποθέσεις η αμοιβαία αναγνώριση των εκατέρωθεν αδειών οδήγησης των πολιτών της κάθε χώρας στο έδαφος της άλλης έως ότου καταστεί το κράτος αυτό ο συνήθης τόπος διαμονής των πολιτών.

Με την αμοιβαία αναγνώριση των αδειών οδήγησης όλοι οι πολίτες που έχουν τη συνήθη διαμονή του στο έδαφος ενός από τα δύο συμβαλλόμενα μέρη, θα μπορούν πλέον να αποκτήσουν μέσω ανταλλαγής άδεια οδήγησης της χώρας που διαμένουν χωρίς την υποχρέωση θεωρητικής και πρακτικής εξέτασης.

Στην άδεια οδήγησης που θα τους χορηγείτε, θα καταχωρείται στην εκδοθείσα άδεια οδήγησης του άλλου συμβαλλόμενου μέρους στη Συμφωνία με τα Ηνωμένα Αραβικά Εμιράτα με μόνο η κατηγορία Β’ ή η κατηγορία ελαφρά οχήματα, εφόσον οι κάτοχοι είχαν δικαίωμα να οδηγούν την κατηγορία αυτή.

Η παρούσα κύρωση μνημονίου κατανόησης έχει πολλά οφέλη και διευκολύνσεις για τους πολίτες τόσο της χώρας μας, όσο και των Αραβικών Εμιράτων, αφού με την αμοιβαία αναγνώριση των διπλωμάτων οι πολίτες των δύο χωρών που επιθυμούν, να εγκατασταθούν στο έδαφος της άλλης χώρας θα μπορούν να αποκτήσουν την άδεια οδήγησης της χώρας που ζουν προσκομίζοντας μόνο ιατρικά πιστοποιητικά υγείας και ακολουθώντας παρόμοια διαδικασία με αυτή, που εφαρμόζεται για την ανταλλαγή αδειών οδήγησης, που έχουν χορηγηθεί από κράτη-μέλη της Ε.Ε. με ελληνικές άδειες οδήγησης σύμφωνα με την Οδηγία 126/2006.

Ως προς το μνημόνιο όπως επιβάλλονται οι Διεθνείς Συνθήκες και το Διεθνές Δίκαιο, έτσι και αυτό θα πρέπει να περιλαμβάνει διατάξεις που στοχεύουν στην προστασία των συμβαλλομένων μερών και στη διασφάλιση της καλύτερης απρόσκοπτης και με λιγότερους κινδύνους εφαρμογή της με γνώμονα πάντα την οδική ασφάλεια και την καλύτερη διευκόλυνση των πολιτών.

Το προσκήνιο σε μνημόνιο έχει αόριστη διάρκεια και ισχύ και σύμφωνα με τα οριζόμενα σε αυτό κάθε διένεξη θα λύνεται δια μέσου της διπλωματικής ενώ κάθε μέρος έχει το δικαίωμα της μονομερούς καταγγελίας της παρούσας συμφωνίας.

Θα κάνω μια σύντομη αναφορά στα βασικά σημεία.

Στο άρθρο 2, δίνεται ο πρώτος περιορισμός ισχύος της άδειας οδήγησης ενός πολίτη, αφού η άδεια αυτή που κατέχει θα αναγνωρίζεται, εφόσον αυτός δεν έχει σκοπό στη διαμονή το κράτος-μέλος το οποίο εισέρχεται και εφόσον πληροί το ελάχιστο νόμιμο ηλικιακό όριο για την κτίση άδειες οδήγησης ανάλογα με την κατηγορία αδειών οδήγησης στην οποία υπάγεται.

Στο άρθρο 3, προβλέπεται η διαδικασία για τους πολίτες που εισέρχονται με σκοπό τη διαμονή και τη δυνατότητα αναγνώρισης και ανταλλαγής της άδειας οδήγησης και περιορίζεται μόνο στις άδειες κατηγορίας Β’ για τις οποίες –όπως είπαμε- προβλέπεται η απαλλαγή από κάθε θεωρητική και πρακτική εξέταση, ενώ στο άρθρο 4, διευκρινίζεται η διαδικασία ανταλλαγής των αδειών, εφόσον πληρούνται ορισμένες προϋποθέσεις, όπως για παράδειγμα το νόμιμο όριο ηλικίας σύμφωνα με την ισχύουσα νομοθεσία, κάθε συμβαλλόμενου στην παρούσα συμφωνία κράτους. Η έγκυρη διαμονή, η ισχύς της άδειας οδήγησης να είναι μόνιμη και όχι προσωρινή και φυσικά ο πολίτης να έχει περάσει τις ιατρικές εξετάσεις.

Τέλος, το άρθρο 8, ρυθμίζεται το καθεστώς που διέπει το μνημόνιο κατανόησης με την αόριστη διάρκεια του, την ελεύθερη βούληση των μερών για την τροποποίηση των όρων αυτού, αλλά δίνεται και το δικαίωμα της μονομερούς καταγγελίας από οποιοδήποτε συμβαλλόμενο μέρος με τα έννομα αποτελέσματα να παράγονται τρεις μήνες μετά την προειδοποίηση της καταγγελίας του.

Λέμε ναι στην κύρωση του παρόντος μνημονίου κατανόησης μεταξύ της Ελλάδας και των Ηνωμένων Αραβικών Εμιράτων με το οποίο επιδιώκεται -όπως αναφέραμε- η αμοιβαία αναγνώριση και ανταλλαγή αδειών οδήγησης των πολιτών των κρατών αυτών.

Γενικότερα, συμφωνούμε με τους όρους του, ωστόσο, κλείνοντας τονίζω ξανά, ότι θα πρέπει να τηρηθούν ζητήματα σχετικά με τη διαφύλαξη της οδικής ασφάλειας, ώστε αυτό το Μνημόνιο Συνεργασίας να εφαρμοστεί με όσο το δυνατόν λιγότερους κινδύνους και γνώμονα την καλύτερη δυνατή διευκόλυνση των πολιτών των δύο χωρών.

Η δεύτερη Κύρωση αφορά στη Συμφωνία μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση και ανταλλαγή των αδειών οδήγησης των πολιτών των κρατών, όταν κινούνται στα εδάφη τους, η οποία υπογράφηκε μεταξύ των δύο χωρών στο Σούνιο στις 11 Μαΐου του 2018.

Θέλω να πω ότι και αυτή η Συμφωνία εναρμονίζεται με τη Σύμβαση της Βιέννης, που προβλέπει όσα ανέφερα και πριν για το Μνημόνιο Κατανόησης με τα Ηνωμένα Αραβικά Εμιράτα και στην άδεια οδήγησης που θα χορηγείται στη συγκεκριμένη περίπτωση θα καταχωρούνται όλες οι κατηγορίες, για τις οποίες οι πολίτες είχαν δικαίωμα να οδηγούν, σύμφωνα με τις αναγραφόμενα κατηγορίες στην εκδοθείσα άδεια οδήγησης του άλλου συμβαλλόμενου Μέρους, πλην των εθνικών κατηγοριών, που δεν αναγνωρίζονται, ούτε με την Οδηγία 126/2006, που αφορά στις άδειες οδήγησης στην Ε.Ε..

Και αυτή η Κύρωση έχει οφέλη και διευκολύνσεις για τους πολίτες των δύο χωρών. Η διαδικασία αναγνώριση των διπλωμάτων οδήγησης και ανταλλαγής των αδειών είναι η ίδια που περιέγραψα και πριν και εννοείτε ότι θα πρέπει και εδώ να περιλαμβάνονται διατάξεις, όπως επιβάλλουν οι διεθνείς συνθήκες και το διεθνές δίκαιο, που να στοχεύουν στην προστασία των συμβαλλομένων Μερών και στη διασφάλιση της καλύτερης απρόσκοπτης και με λιγότερους κινδύνους εφαρμογής της, με γνώμονα πάντα την οδική ασφάλεια και την καλύτερη δυνατή διευκόλυνση των πολιτών.

Αυτή η Κύρωση έχει επίσης αόριστη ισχύ, κάθε διένεξη επιλύεται πάλι δια της διπλωματικής οδού και υπάρχει το δικαίωμα της μονομερούς καταγγελίας από τα Συμβαλλόμενα Μέρη.

Στα επιμέρους άρθρα προβλέπεται ο τρόπος, με τον οποίο γίνεται όλη αυτή η διαδικασία αναγνώρισης και ανταλλαγής. Και εδώ προβλέπεται ότι η ανταλλαγή γίνεται χωρίς εξετάσεις, πρακτικές ή θεωρητικές, αλλά προσκομίζονται μόνο τα κατάλληλα πιστοποιητικά υγείας και ικανότητας των οδηγών, ενώ ρυθμίζεται και το καθεστώς, που διέπει τη Συμφωνία με την αόριστη διάρκεια, την ελεύθερη βούληση των Μερών για τροποποίηση των όρων, αλλά και το δικαίωμα μονομερούς καταγγελίας από οποιοδήποτε Συμβαλλόμενο Μέρος, με τα έννομα αποτελέσματα να παράγονται έξι μήνες μετά την καταγγελία της Συμφωνίας αυτής.

Κυρίες και κύριοι συνάδελφοι, λέμε «ναι» και σε αυτή την Κύρωση Συμφωνίας μεταξύ της Ελλάδος και της Δημοκρατίας της Αλβανίας, για την αμοιβαία αναγνώριση και ανταλλαγή των αδειών οδήγησης των πολιτών των κρατών αυτών. Επίσης, συμφωνούμε με τους όρους, με τις επισημάνσεις που κάναμε στα ζητήματα, που αφορούν στη διαφύλαξη της οδικής ασφάλειας και τους όσο γίνεται λιγότερους κινδύνους, με γνώμονα βέβαια την καλύτερη διευκόλυνση των πολιτών των δύο χωρών.

Θα πω ορισμένα γενικά στοιχεία, που θα μπορούσαν να αφορούν και στις δύο Συμβάσεις, αλλά και σε παρόμοιες συμβάσεις με άλλες χώρες, που μπορεί να έρθουν προς συζήτηση.

Καταρχάς, κύριε Υπουργέ, θα θέλαμε να μας ενημερώσετε, εάν γνωρίζετε, εάν έχουν υπάρξει, πριν από την υπογραφή της Συμφωνίας, από την πλευρά των υπηρεσιών του Υπουργείου Μεταφορών κάποιοι έλεγχοι ή διασταυρώσεις, σε σχέση με τα στοιχεία που αφορούν στη διαδικασία χορήγησης των αδειών οδήγησης στα άλλα Συμβαλλόμενα Μέρη, εν προκειμένω στην Αλβανία και στα Ηνωμένα Αραβικά Εμιράτα.

Επίσης, εάν υπάρχει κάποια γενικότερη εκτίμηση, όχι σε σχέση με τις συγκεκριμένες συμβαλλόμενες χώρες, ως προς τυχόν επιπτώσεις σε θέματα οδικής ασφάλειας από την κυκλοφορία οχημάτων με οδηγούς, με άδειες οδήγησης από τρίτες χώρες.

Να διευκρινίσω, ότι τα ερωτήματα αυτά τίθενται από την πλευρά μου, ζητήματα αξιολόγησης και όχι κάποιων αμφισβητήσεων. Θα πρέπει, επίσης, να δούμε λίγο το θέμα των ελέγχων, ποιοι είναι οι καταλληλότεροι έλεγχοι σε σχέση με τα ιατρικά πιστοποιητικά ικανότητας οδήγησης των πολιτών και πως εκδίδονται.

Από την πλευρά μας, το είχαμε πει και στο νομοσχέδιο του Σεπτεμβρίου, τέλος καλοκαιριού, θεωρούμε ότι θα ήταν σκόπιμη η θεσμοθέτηση μιας Επιτροπής, κατά προτίμηση στα πλαίσια λειτουργίας των νοσοκομείων για τις συγκεκριμένες αυτές ιατρικές εξετάσεις που θα πρέπει να προσκομίζονται, μιας και οι θεωρητικές και οι πρακτικές δεν προβλέπονται και δεν θα διενεργούνται.

Επίσης, θα πρέπει να πραγματοποιείται η σωστή εναρμόνιση των αδειών οδήγησης και ο σύννομος έλεγχός τους από το αρμόδιο Υπουργείο Μεταφορών χωρίς παρατυπίες και ελλείψεις, μια γενική άποψη.

Και τέλος, με αφορμή τη σημερινή συζήτηση, θα θέλαμε κύριε Υπουργέ, να μας ενημερώσετε για την πορεία των χορηγήσεων των αδειών οδήγησης, σε ποιο βαθμό έχουν προχωρήσει μετά από την γνωστή καθυστέρηση μηνών και εφόσον έχουμε πριν μερικούς μήνες ψηφίσει σχετικό νομοσχέδιο.

Και μια επιπλέον ενημέρωση, για το αν λύθηκε το πρόβλημα σε όλες τις περιφέρειες, διότι υπήρχε σε ορισμένες καθυστέρηση έκδοσης της άδειας οδήγησης, μετά από την ολοκλήρωση των θεωρητικών και πρακτικών εξετάσεων, που έφτανε σε μερικές περιφέρειες και στους τρεις μήνες, για λόγους γραφειοκρατικούς ή αδυναμίας των υπηρεσιών των περιφερειακών ή των κεντρικών.

Και τέλος, με την ευκαιρία αυτής της συζήτησης, θα θέλαμε να μας ενημερώσετε πως προχωρά και πότε θα υπάρξει το νέο πλαίσιο έγκρισης αδειών οδήγησης, στο διάστημα που προβλέπεται από τον νόμο που ψηφίσαμε στο τέλος του καλοκαιριού, όπου προβλέπεται η θεσμοθέτηση ενός νέου σύγχρονου τρόπου διεξαγωγής των εξετάσεων για τις άδειες οδήγησης στους πολίτες.

Ευχαριστώ πολύ, κύριε Πρόεδρε.

Στο σημείο αυτό ο Πρόεδρος της Επιτροπής έκανε την β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Ανδριανός Ιωάννης, Αντωνιάδης Ιωάννης, Βλάχος Γεώργιος, Βολουδάκης Μανούσος-Κωνσταντίνος, Γιόγιακας Βασίλειος, Καιρίδης Δημήτριος, Καραμανλή Άννα, Καρασμάνης Γεώργιος, Κατσανιώτης Ανδρέας, Κέλλας Χρήστος, Κεφαλογιάννη Όλγα, Λεονταρίδης Θεόφιλος, Μπακογιάννη Θεοδώρα (Ντόρα), Μπουκώρος Χρήστος, Μπουτσικάκης Χριστόφορος – Εμμανουήλ, Οικονόμου Ιωάννης, Παπαδόπουλος Μιχαήλ, Πιπιλή Φωτεινή, Ράπτη Ελένη, Σενετάκης Μάξιμος, Σιμόπουλος Ευστράτιος (Στράτος), Σούκουλη-Βιλιάλη Μαρία-Ελένη (Μαριλένα), Σταμενίτης Διονύσιος, Ταγαράς Νικόλαος, Τραγάκης Ιωάννης, Φόρτωμας Φίλιππος, Δούνια Παναγιώτα, Αποστόλου Ευάγγελος, Αραχωβίτης Σταύρος, Βαρεμένος Γεώργιος, Δραγασάκης Ιωάννης, Ζαχαριάδης Κωνσταντίνος, Καφαντάρη Χαρά, Κόκκαλης Βασίλειος, Νοτοπούλου Αικατερίνη (Κατερίνα), Παππάς Νικόλαος, Πέρκα Θεοπίστη (Πέτη), Πούλου Παναγιού, Ξανθόπουλος Θεόφιλος, Τζανακόπουλος Δημήτριος, Τσίπρας Γεώργιος, Φάμελλος Σωκράτης, Αρβανιτίδης Γιώργος, Γκόκας Χρήστος, Κατρίνης Μιχαήλ, Πανάς Απόστολος, Λαμπρούλης Γεώργιος, Παπαναστάσης Νικόλαος, Δελής Ιωάννης, Αβδελάς Απόστολος, Βιλιάρδος Βασίλειος, Αρσένης Κρίτων-Ηλίας και Λογιάδης Γεώργιος.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Τον λόγο έχει, ο κ. Λαμπρούλης.

**ΓΕΩΡΓΙΟΣ ΛΑΜΠΡΟΥΛΗΣ (Ειδικός Αγορητής του Κομμουνιστικού Κόμματος Ελλάδος):** Ευχαριστώ, κύριε Πρόεδρε. Η τοποθέτηση θα είναι ενιαία, κύριε Πρόεδρε, και για τις δύο συμβάσεις συμφωνίες-συμφωνίες, δεν νομίζω να υπάρξει κάποιο διαδικαστικό ζήτημα. Εμείς ως κόμμα, είμαστε υπέρ των αμοιβαίων και φυσικά επωφελών σχέσεων μεταξύ των λαών και θεωρούμε πως οι συμφωνίες για επιμέρους ζητήματα συμβάλλουν προς αυτή την κατεύθυνση. Έτσι, με την κύρωση των συγκεκριμένων συμβάσεων αντιμετωπίζονται ζητήματα, προβλήματα της αναγνώρισης των αδειών οδήγησης. Ζητήματα, που έχουν να κάνουν με τα προβλήματα που αντιμετωπίζουν εργαζόμενοι είτε Έλληνες στο εξωτερικό, είτε αντίστοιχα εργαζόμενοι από την Αλβανία, είτε από τα Ηνωμένα Αραβικά Εμιράτα στην χώρα μας.

Πέρα όμως από αυτό, επειδή ακούστηκαν και διάφορα και εδώ στην Επιτροπή, αλλά και άλλες φορές σε συζήτηση στην Επιτροπή, τα ζητήματα που παραμένουν βέβαια επίκαιρα, τα ζητήματα δηλαδή της οδικής ασφάλειας, που μπορεί όπως είπα να έχουν συζητηθεί στην Επιτροπή πολλές φορές και θα συζητηθούν προφανώς και στο μέλλον, όπως επίσης αξίζει να πούμε ότι πέρα από τα ζητήματα που αφορούν τις οδικές μεταφορές, δεν αφορούν μόνο βέβαια τους οδικούς άξονες, αφορούν βέβαια και το καθεστώς της εργασίας των εργαζομένων στις οδικές μεταφορές κατ' επέκταση.

Συνολικά, το τι συμβαίνει με αυτές τις μεταφορές, το καθεστώς λοιπόν εργασίας των εργαζομένων εκεί συνολικά. Απασχολούνται πολλοί εργαζόμενοι, πολλές ώρες βρίσκονται στο τιμόνι και βέβαια προκαλούν και προκαλούνται και δυστυχήματα και καθημερινά θρηνούμε και θύματα. Και παρόλο που υπάρχουν κανονισμοί, αυτοί δεν τηρούνται και δεν ελέγχονται από τις υπηρεσίες που πρέπει να ελέγχονται και αν όντως τηρούνται τα ωράρια και άλλα ζητήματα αφορούν την κίνηση των μεταφορών. Και βέβαια, όλα αυτά προκειμένου να αποφεύγονται και τροχαία δυστυχήματα ή εγκλήματα πολλές φορές.

Νομίζω ότι σ' αυτή την κατεύθυνση και σε αυτούς τους άξονες, θα πρέπει να κινηθεί η Επιτροπή και να συζητήσει και τέτοια ζητήματα. Κλείνοντας, εμείς τοποθετούμαστε θετικά και για τις δύο Συμβάσεις της χώρας μας με τα Ηνωμένα Αραβικά Εμιράτα αφενός και αφετέρου με την Αλβανία.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Ευχαριστούμε τον κ. Λαμπρούλη. Το λόγο έχει ο Ειδικός Αγορητής της Ελληνικής Λύσης, κ. Βασίλειος Βιλιάρδος.

**ΒΑΣΙΛΕΙΟΣ ΒΙΛΙΑΡΔΟΣ (Ειδικός Αγορητής της Ελληνικής Λύσης)**: Ευχαριστώ πολύ, κύριε Πρόεδρε. Χρόνια πολλά σε όλους και από εμένα.

Η πρώτη μας απορία σχετικά με τη Σύμβαση η οποία κατατέθηκε έχει σχέση με τη χρησιμότητα όλων αυτών γενικά των Συμβάσεων που έρχονται προς ψήφιση, αφού δεν υπάρχει ερμηνεία του λόγου για τον οποίο συνάπτονται. Λογικά, δεν μπορεί να είναι τυχαίες, αλλά η σκοπιμότητα τους δεν συμπεραίνεται ούτε από την Αιτιολογική Έκθεση, ούτε από τις δημόσιες ανακοινώσεις. Εύλογα, λοιπόν, αναρωτιόμαστε μήπως γίνεται προσπάθεια απόκρυψης των πραγματικών κινήτρων ή, εάν τυχόν, αποτελούν φωτογραφικές διατάξεις που εξυπηρετούν συγκεκριμένα συμφέροντα.

Ξεκινώντας τώρα από τις άδειες οδήγησης μεταξύ της Ελλάδας και των Ηνωμένων Αραβικών Εμιράτων, στην Αιτιολογική Έκθεση αναφέρονται ως σκοπός τα εξής: «Προκειμένου να βελτιωθεί η οδική ασφάλεια και να διευκολυνθεί η οδική κυκλοφορία στο έδαφος της Ελληνικής Δημοκρατίας και των Ηνωμένων Αραβικών Εμιράτων, οι δύο χώρες αποφάσισαν να προχωρήσουν στη σύναψη με Μνημονίου Συνεργασίας για την αμοιβαία αναγνώριση και ανταλλαγή των αδειών οδήγησης που εκδίδονται στις χώρες αυτές» και το επόμενο «Σκοπός του Μνημονίου Κατανόησης είναι να βοηθήσει τους πολίτες των δύο χωρών, που επιθυμούν να εγκατασταθούν στο έδαφος της άλλης χώρας, να αποκτήσουν άδεια οδήγησης της χώρας που ζουν προσκομίζοντας μόνο ιατρικά πιστοποιητικά υγείας και ακολουθώντας παρόμοια διαδικασία με αυτή που εφαρμόζεται για την ανταλλαγή αδειών οδήγησης που έχουν χορηγηθεί από κράτη-μέλη της Ε.Ε. με ελληνικές άδειες οδήγησης, σύμφωνα με την οδηγία της Ε.Ε.».

Σύμφωνα, τώρα, με το Υπουργείο Εξωτερικών, στα Ηνωμένα Αραβικά Εμιράτα ζουν 1500 Έλληνες συν αυτούς που μετακινούνται περιοδικά, ενώ κατά τον ΟΗΕ μόλις 83 πολίτες των Ηνωμένων Αραβικών Εμιράτων ζουν στην Ελλάδα. Επομένως, είναι μικρός ο αριθμός των ενδεχόμενων αδειών οδήγησης με βάση τον απόδημο πληθυσμό των δύο χωρών. Ως εκ τούτου, η ανάγκη της Σύμβασης για ανταλλαγή των αδειών οδήγησης ενδεχομένως υπαγορεύεται από εμπορικούς λόγους.

Εν προκειμένω, οι απορίες μας, που ελπίζουμε να απαντηθούν, είναι οι παρακάτω:

- Πρώτον, μήπως η ανταλλαγή των αδειών οδήγησης είναι ένας τρόπος για τους κατοίκους των Ηνωμένων Αραβικών Εμιράτων να πάρουν την ελληνική άδεια, οπότε να κυκλοφορούν ελεύθερα και στην υπόλοιπη Ε.Ε.;

- Δεύτερον, μήπως χρειάζονται οι άδειες οδήγησης για τη μετακίνηση πληρωμάτων της Emirates Airlines ή τουριστών, από προσωπικό της Emirates στην Αθήνα; Εάν ναι, γιατί να μη χρησιμοποιηθεί εγχώριο προσωπικό;

- Τρίτον, είμαστε εξασφαλισμένοι όσον αφορά τις διαδικασίες λήψης άδειας οδήγησης στα Ηνωμένα Αραβικά Εμιράτα, με την έννοια πως επαρκούν για την Ελλάδα;

Σε σχέση με τις άδειες οδήγησης μεταξύ της Ελλάδας και της Αλβανίας, στην Αιτιολογική Έκθεση αναφέρονται ως κόπος τα εξής: «Πρώτον, προκειμένου να βελτιωθεί η οδική ασφάλεια και να διευκολυνθεί η οδική κυκλοφορία στο έδαφος της Ελληνικής Δημοκρατίας, κ.λπ.» και μετά «Με την αμοιβαία αναγνώριση των αδειών οδήγησης όλοι οι πολίτες που έχουν τη συνήθη διαμονή τους στο έδαφος ενός από τα δύο συμβαλλόμενα μέρη, θα μπορούν πλέον να αποκτήσουν, μέσω ανταλλαγής, άδεια οδήγησης της χώρας που διαμένουν, χωρίς την υποχρέωση θεωρητικής και τακτικής εξέτασης».

Εν προκειμένω, η παρούσα Σύμβαση για ανταλλαγή αδειών οδήγησης με την Αλβανία ακολουθεί αρκετά χρόνια μετά το άνοιγμα των συνόρων και τη μετακίνηση πληθυσμού. Άρα, μάλλον δε συνδέεται με την εξυπηρέτηση ιδιωτών, αλλά επιχειρήσεων. Απλά, για τα στατιστικά, θα αναφέρουμε ότι, με στοιχεία του ΟΗΕ, 430.000 Αλβανοί διαμένουν στην Ελλάδα και 30.000 Έλληνες στην Αλβανία. Ίσως, όμως, τα νούμερα να είναι μεγαλύτερα. Επιπλέον, η Σύμβαση για την ανταλλαγή αδειών οδήγησης ακολουθεί την αναγνώριση των αδειών οδήγησης της Σερβίας. Αναρωτιόμαστε, λοιπόν, μήπως έχει σχέση με τις διεθνείς μεταφορές από και προς τα λιμάνια της Ελλάδας. Είναι γνωστό, άλλωστε, πως η Ελλάδα οργώνεται από φορτηγά των γειτονικών χωρών.

Σημειώνουμε εδώ πως την περίοδο Ιανουαρίου - Οκτωβρίου του 2018 οι ελληνικές εξαγωγές στην Αλβανία ανήλθαν σε 345,4 εκατ. ευρώ και οι εισαγωγές μόλις σε 89,3 εκατ. ευρώ, ενώ η Ελλάδα αποτελεί την τρίτη μεγαλύτερη προμηθεύτρια χώρα της Αλβανίας, μετά την Ιταλία και την Κίνα, κάτι που φαίνεται από τις στατιστικές διεθνώς. Επίσης, οι ελληνικές εταιρείες που είναι εγκατεστημένες σήμερα στην Αλβανία υπερβαίνουν τις 500 ενώ πολλές έχουν μεταφερθεί στην Αλβανία τα τελευταία χρόνια λόγω των οικονομικών συνθηκών, με την Ελλάδα να κατατάσσεται στη δεύτερη θέση όσον αφορά τις ξένες επενδύσεις στην Αλβανία μετά την Ιταλία με 5 δισεκατομμύρια ευρώ σύμφωνα με την ελληνική πρεσβεία στα Τίρανα. Τέλος, τα τελευταία χρόνια έχουν μεταφερθεί πολλές εταιρείες στη Βουλγαρία μεταξύ των οποίων μεταφορικές. Υπολογίζουμε πως 8.000 μεταφορείς συμμετέχουν σε εταιρείες με έδρα τη Βουλγαρία. Επειδή έχουν πολύ μικρότερη φορολογία, εισφορές, τέλη και ασφάλιση οχημάτων. Ανάλογο φαινόμενο συναντάται στη Σερβία, στα Σκόπια και την Αλβανία, ενώ εκτιμάται πως 15.500 φορτηγά έχουν μεταναστεύσει σε γειτονικές χώρες διενεργώντας μεταφορές στην Ελλάδα όπου έχουν μείνει μόλις 36.000 φορτηγά με ενεργά κάτω των 20.000.

Επομένως, με τη συμμετοχή φορτηγών με ξένες πινακίδες στο μεταφορικό έργο στην Ελλάδα, ενδεχομένως με την πρόσληψη οδηγών με ελληνικές άδειες ή με τη μετακίνηση Ελλήνων μαζί με τις εταιρείες στη γειτονική χώρα και τη λήψη τοπικής άδειας οδήγησης, μειώνεται το όφελος για την ελληνική οικονομία σημαντικά. Εκτός από τα οικονομικά επακόλουθα υπάρχουν και άλλα αρνητικά όπως οι κίνδυνοι για την ασφάλεια. Για παράδειγμα υπήρξαν συλλήψεις για πειραγμένους ταχογράφους σε φορτηγά με ξένες πινακίδες στην Ιόνια Οδό άρα με κατεύθυνση την Αλβανία, για το μεταναστευτικό. Πρόσφατα εντοπίστηκε στην Ξάνθη φορτηγό ψυγείο με πινακίδες Βουλγαρίας που μετέφερε 41 μετανάστες και για το λαθρεμπόριο.

Εν προκειμένω με παράδειγμα έχει γίνει χρήση βυτιοφόρων με ξένες πινακίδες για το λαθρεμπόριο καυσίμων. Τα ερωτήματα εδώ είναι τα εξής, μήπως το πλεονέκτημα είναι το ότι μέσω της ελληνικής άδειας οδήγησης κάποιος έχει πρόσβαση και στην υπόλοιπη Ε.Ε.; Δεύτερον, μήπως θα οδηγήσει στη μείωση των μισθών των Ελλήνων; Τρίτον, μήπως θα βοηθήσει στην πρόσληψη προσωπικού από την Αλβανία για μεταφορικές εταιρείες στην Ελλάδα; Τέταρτον, μήπως θα βοηθήσει στην μετεγκατάσταση ελληνικών μεταφορικών εταιρειών στην Αλβανία και στη γρήγορη λήψη άδειας για τους Έλληνες οδηγούς εκεί; Πέμπτο, μήπως τελικά υπάρξει με όλα αυτά μείωση του μεταφορικού έργου και των σχετικών εσόδων για την ελληνική οικονομία;

Τέλος, είμαστε εξασφαλισμένοι όσον αφορά τη διαδικασία λήψης άδειας οδήγησης στην Αλβανία και ότι επαρκούν για την Ελλάδα; Αφού απαντηθούν οι απορίες μας θα αποφασίσουμε σχετικά για το τι θα ψηφίσουμε για τη Σύμβαση στην Ολομέλεια, άρα επιφυλασσόμαστε.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής):** Το λόγο έχει ο κύριος Λογιάδης.

**ΓΕΩΡΓΙΟΣ ΛΟΓΙΑΔΗΣ (Ειδικός Αγορητής του ΜέΡΑ25):** Κυρίες και κύριοι συνάδελφοι, καλούμεθα σήμερα να συζητήσουμε αυτές τις δύο Συμβάσεις που είπαμε, το Μνημόνιο κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης και την Συμφωνία μεταξύ Ελληνικής Δημοκρατίας και της Δημοκρατίας της Αλβανίας για την Αμοιβαία Αναγνώριση και Ανταλλαγή Αδειών Οδήγησης.

Η τοποθέτησή μας θα είναι ενιαία. Μέχρι το 1968 όπως προείπαμε είχε ισχύ η Κύρωση της Βιέννης μεταξύ Ελλάδος και Ηνωμένων Αραβικών Εμιράτων από τη μια πλευρά και από την άλλη μεταξύ Ελλάδος και Αλβανίας. Η οποία αφορούσε ουσιαστικά τουρίστες και διερχόμενους οδηγούς από τις χώρες αυτές. Προκειμένου λοιπόν, να βελτιωθεί η οδική ασφάλεια και να διευκολυνθεί η οδική κυκλοφορία, αποφάσισαν οι χώρες αυτές να προχωρήσουν στην αμοιβαία αναγνώριση αδειών οδήγησης που εκτείνονται στις χώρες αυτές, ούτως ώστε οι κάτοχοι που επιθυμούν να εγκατασταθούν στην επικράτεια της άλλης χώρας να έχουν τη δυνατότητα και το δικαίωμα να ανταλλάξουν τις άδειες τους με τις άδειες στη χώρα που μένουν. Σκοπός των συμφωνιών αυτών είναι να βοηθήσει τους πολίτες των χωρών, προσκομίζοντας μόνο ιατρικά πιστοποιητικά και ακολουθώντας διαδικασία παρόμοια με αυτή που εφαρμόζεται για την ανταλλαγή αδειών οδήγησης που έχουν χορηγηθεί από τα κράτη-μέλη της Ε.Ε. με ελληνικές άδειες οδήγησης, σύμφωνα με την οδηγία 126/2006.

Οι συμφωνίες αυτές έχουν αόριστο χρονικό διάστημα. Οι παρούσες συμφωνίες μπορούν να τροποποιηθούν με μια γραπτή συγκατάθεση των συμβαλλομένων μερών. Κατά την εφαρμογή της παρούσας συμφωνίας, η Ελληνική Δημοκρατία σέβεται τις υποχρεώσεις της που απορρέουν από την ένταξή της στην Ε.Ε.. Εδώ θέλουμε να τονίσουμε ότι η γέφυρα Ρίου - Αντιρρίου δεν έγινε μόνο για να ενώσει την Πελοπόννησο με τη Στερεά Ελλάδα, αλλά γενικά για όλα τα δυτικά Βαλκάνια, μέχρι την κεντρική Ευρώπη.

Θα ήθελα να τονίσω στην οδική ασφάλεια ότι, από δω μέχρι την Καστοριά, ένας οδηγός συνάντησε μόνο δύο περιπολικά για το θέμα της ασφάλειας. Όταν πήγε στην Αλβανία κάθε 5 με 10 χιλιόμετρα υπάρχει αστυνόμευση. Αυτό βοηθάει περαιτέρω στην οδική ασφάλεια. Το δικό μας οδικό δίκτυο το έχουμε αναπτύξει. Από ό,τι γνωρίζουμε, οι οδικοί νόμοι στην Αλβανία είναι αυστηρότεροι της Ελλάδος και εδώ πρέπει να το δούμε για να μειώσουμε τα τροχαία ατυχήματα και δυστυχήματα. Εμείς ως ΜέΡΑ25 προτείνουμε την υπερψήφιση και των δύο συμβάσεων. Σας ευχαριστώ πολύ.

**ΓΕΩΡΓΙΟΣ ΒΛΑΧΟΣ (Πρόεδρος της Επιτροπής)**: Στο σημείο αυτό ολοκληρώσαμε τις τοποθετήσεις των εισηγητών και ειδικών αγορητών όλων των κομμάτων. Επειδή προκύπτει μια υποχρέωση στον Υπουργό σε λίγο στο Υπουργείο, θα ολοκληρώσουμε τη συνεδρίαση, ούτως ώστε και στην επόμενη κάποιες παρατηρήσεις που θέλει να κάνει ο κ. Υπουργός, αλλά και κάποιοι άλλοι συνάδελφοι, είναι παρεμφερές το θέμα και θα επανέλθουμε στις 14.00΄.

Κυρίες και κύριοι συνάδελφοι, ολοκληρώθηκε η συζήτηση επί των νομοσχεδίων του Υπουργείου Υποδομών και Μεταφορών:

**Α.** «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης» και

**Β.** «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση των αδειών οδήγησης».

Όπως προκύπτει από τις τοποθετήσεις των εισηγητών και ειδικών αγορητών,

η Νέα Δημοκρατία ψηφίζει υπέρ και στις δυο κυρώσεις,

ο ΣΥΡΙΖΑ ψηφίζει υπέρ και στις δυο κυρώσεις,

το Κίνημα Αλλαγής ψηφίζει υπέρ και στις δυο κυρώσεις,

το Κ.Κ.Ε. ψηφίζει υπέρ και στις δυο κυρώσεις,

η Ελληνική Λύση επιφυλάσσεται σε αμφότερες τις κυρώσεις και

το ΜέΡΑ25 ψηφίζει υπέρ και στις δυο κυρώσεις.

Επομένως, τα σχέδια νόμου του Υπουργείου Υποδομών και Μεταφορών:

**Α.** «Κύρωση του Μνημονίου Κατανόησης μεταξύ του Υπουργείου Υποδομών και Μεταφορών της Ελληνικής Δημοκρατίας και του Υπουργείου Εσωτερικών των Ηνωμένων Αραβικών Εμιράτων για την Αμοιβαία Αναγνώριση και Ανταλλαγή Αδειών Οδήγησης» και

**Β.** «Κύρωση της Συμφωνίας μεταξύ της Ελληνικής Δημοκρατίας και της Δημοκρατίας της Αλβανίας για την αμοιβαία αναγνώριση των αδειών οδήγησης».

γίνονται δεκτά επί της αρχής, επί των άρθρων και στο σύνολό τους, κατά πλειοψηφία.

Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Βλάχος Γεώργιος, Καρασμάνης Γεώργιος, Κέλλας Χρήστος, Μπουκώρος Χρήστος, Μπουτσικάκης Χριστόφορος – Εμμανουήλ, Σενετάκης Μάξιμος, Σιμόπουλος Ευστράτιος (Στράτος), Σταμενίτης Διονύσιος, Αραχωβίτης Σταύρος, Ζαχαριάδης Κωνσταντίνος, Ξανθόπουλος Θεόφιλος, Γκόκας Χρήστος, Πανάς Απόστολος, Λαμπρούλης Γεώργιος, Αβδελάς Απόστολος, Βιλιάρδος Βασίλειος και Λογιάδης Γεώργιος.

Τέλος και περί ώρα 13.15.΄ λύθηκε η συνεδρίαση.

**Ο ΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΓΕΩΡΓΙΟΣ ΒΛΑΧΟΣ ΜΑΞΙΜΟΣ ΣΕΝΕΤΑΚΗΣ**